বিদ্যাসগর বিশ্ববিদ্যালয়ের অধীন কলেজগুলির মধ্যে ফুটবল টুর্নামেন্টের হবে৷ আর সেই টুর্নামেন্টে অংশ নিতে গিয়েই অপ্রত্যাশিত দুর্ঘটনার কবলে পড়ল পশ্চিম মেদিনীপুরের ডেবরা কলেজের ১২জন ছাত্র। একটুর জন্য প্রাণে বেঁচেছে তারা।
ডেবরা কলেজের ছাত্ররা ফুটবল প্র্যাকটিস করার প্রস্তুতি নিচ্ছিল৷ শনিবার সকালে ওই ছাত্ররা কলেজ মাঠে লোহার তৈরি একটি গোলপোস্ট লাগানোর চেষ্টা করছিল প্র্যাকটিসের জন্য৷ ১২জন ছাত্র মিলে কলেজ মাঠ থেকে কিছুটা দূরে রাখা লোহার পাইপের তৈরী গোলপোস্টটি ধরে মাঠে নিয়ে যাওয়ার চেষ্টা করছিল৷ যে পথ দিয়ে তারা যাচ্ছিল, তার উপর দিয়েই হাই-ভোল্টেজ বিদ্যুতবাহী তার গিয়েছে। ওই ছাত্ররা সেদিকে খেয়াল না করায় আচমকাই লোহার গোলপোস্টের উপরের দিকটি তারে লেগে যায়। সঙ্গে সঙ্গে বিকট শব্দ করে আগুনের ফুলকি দেখা দেয়৷ তড়িদাহত হয়ে বেশ কিছুটা দূরে ছিটকে পড়ে ওই ছাত্ররা৷ বিকট শব্দ শুনে স্থানীয় বাসিন্দারা ছুটে এসে অচৈতন্য অবস্থায় ছাত্রদের উদ্ধার করেন। তাদেরকে ডেবরা গ্রামীণ হাসপাতালে ভর্তি করা হয়। পরে জানা যায় ছাত্ররা তড়িদাহত হওয়ার সঙ্গে সঙ্গে ওই লাইনের ফিউজ উড়ে যায়। ফলে ছাত্ররা ছিটকে পড়লেও কারও প্রাণহানি হয়নি।
কলেজ কর্তৃপক্ষ এবং স্থানীয় বাসিন্দাদের দাবি, বিদ্যুৎবাহী তারগুলি অনেক নীচ দিয়ে যাওয়ার জন্যই লোহার গোলপোস্টের সংস্পর্শে এসেছিল। এই ঘটনার পরেই কলেজ কর্তৃপক্ষ বিদ্যুৎ দফতরের সঙ্গে যোগাযোগ করে বিদ্যুৎবাহী তারগুলিকে আরও উঁচুতে তুলে দেওয়া অথবা অন্যত্র সরিয়ে দেওয়ার জন্য অনুরোধ করেছে। আহত ছাত্ররা হাসপাতালে চিকিৎসাধীন রয়েছে।
দেখুন ভিডিও